ПщIэ лъаги жэуаплыныгъэ ини
Хабзэ хъуауэ, ди къэралым щокIуэкI «Студентхэм я пашэ» урысейпсо щIалэгъуалэ зэхьэзэхуэр. Ябгъэдэлъ зэфIэкIкIэ, гупыр зэраIыгъыф, зэраунэтIыф я лъэныкъуэкIэ абы щызэпоуэ еджапIэ нэхъыщхьэхэм я студентхэм я профсоюз зэгухьэныгъэхэм я пашэхэр. «Студентхэм я пашэ-2017» зэпеуэм и щIыналъэ Iыхьэхэр мы зэманым йокIуэкI.
КъБКъУ-м Сокуров Александр и Творческэ мастерскойм иджыблагъэ щекIуэкIащ университетым и студпрофоргхэм я зэпеуэ. Абы и къэпщытакIуэ гупым хэтащ КъБКъУ-м и проректор Къумыкъу Iэуес, КъБР-м и Парламентым ЕгъэджэныгъэмкIэ, щIэныгъэмрэ щIалэгъуалэ политикэмкIэ и комитетым и унафэщI Азычэ Светланэ, КъБР-м и Профсоюз зэгуэтхэм я пашэ Амщыкъуэ ФатIимэт, Къалмыкъ къэрал университетым и студпрофкомым и унафэщI Юсуровэ Ильянэ, Хетагуров Костэ и цIэр зезыхьэ Осетие Ищхъэрэ къэрал университетым и студпрофкомым и пашэ Макиев Анзор, КъБКъУ-м щIалэгъуалэ политикэмрэ гъэсэныгъэ лэжьыгъэмкIэ и IэнатIэм и унафэщI Лу Азэмэт, а еджапIэ нэхъыщхьэм и аспирантхэмрэ студентхэмрэ я профсоюз зэгухьэныгъэм и пашэ Бозий Ислъам.
— Гупым я пашэу ущытыныр пщIэ лъаги жэуаплыныгъэ ини зыпылъ Iуэхугъуэщ, — жиIащ Азычэм, зэпеуэм кърихьэлIахэм защыхуигъазэм. — Нобэ ди къалэнщ ди республикэм и еджапIэ нэхъыщхьэм щIэс студентхэм я пэщIэдзэ профсоюз зэгухьэныгъэхэм я лэжьыгъэр зыунэтIхэм я нэхъыфIхэр дгъэнаIуэну. Зэпеуэм хэт дэтхэнэми сохъуэхъу ехъулIэныгъэкIэ абы пхыкIыну.
Псалъэ гуапэхэмкIэ студентхэм захуигъэзащ Къумыкъу Iэуеси. Апхуэдэуи абы ди гъунэгъу республикэхэм я еджапIэ нэхъыщхьэхэм фIыщIэ яхуищIащ къазэрыхуеблэгъам папщIэ.
Псори зэхэту зэхьэзэхуэм хэтащ КъБКъУ-м и пэщIэдзэ профсоюз зэгухьэныгъэ зэмылIэужьыгъуэхэм я пашэ цIыхуи 6. Ахэр зэпеуащ егъэджэныгъэм, гъэсэныгъэм, студентхэм еджапIэм щаIэ хуитыныгъэхэм, къалэнхэм епха хабзэхэм зэрыхащIыкIымкIэ, гупыр зэрызэщIагъэуIуэф мардэхэмкIэ, жьакIуэу, гушхуауэ псэлъэнымкIэ.
Зэпеуэм кърикIуахэр къапщытэжа нэужь, япэ увыпIэр хуагъэфэщащ КъБКъУ-м и медицинэ факультетым и студпрофорг Шэрыгу Аслъэн. Абы къыкIэлъыкIуащ химиемрэ биологиемкIэ и къудамэм и студентхэм я пашэ Ету Хьэжмухьэмэдрэ ПравэмкIэ, экономикэмрэ финансхэмкIэ институтым щеджэ щIалэгъуалэм я пашэ Мэршэнкъул ФатIимэ- рэ. КъэпщытакIуэхэм зэраубзыхуам ипкъ иткIэ, Шэрыгу Аслъэнрэ Мэршэнкъул ФатIимэрэ хэтынущ «Студентхэм я пашэ-2017» зэпеуэм и окружной Iыхьэу Владикавказ щекIуэкIынум.
Ди гуапэщ а утыкушхуэми абыхэм текIуэныгъэ къыщахьыну.
ЖЫЛАСЭ Маритэ.
